Správa zo zahraničnej pracovnej cesty

1. Účastníci ZPC
Meno:						Ing. Elena Malíková
Vysielajúca organizácia:	Ministerstvo školstva, vedy, výskumu a športu SR, sekcia štátnej starostlivosti o šport a mládež
						Stromová 1, 813 30 Bratislava
Pracovné zaradenie:		riaditeľka odboru vzdelávania 
a medzinárodnej spolupráce v športe
Znalosť jazykov:				anglický, francúzsky a ruský 

Meno:						Mgr. Lýdia Babiaková
Vysielajúca organizácia MŠVVaŠ SR:	Ministerstvo školstva, vedy, výskumu a športu SR, sekcia štátnej starostlivosti o šport a mládež
						Stromová 1, 813 30 Bratislava
Pracovné zaradenie:		štátny radca 
Znalosť jazykov:				anglický
 	
2. Zahraničná pracovná cesta 
Štát: 						Belgicko
Mesto:						Brusel
Vykonaná v dňoch: 				29.-30. septembra 2015
Prijímajúca organizácia: 			Rada Európskej únie, generálny sekretariát                                                                     
Účel cesty:					Zasadnutie pracovnej skupiny pre šport Rady  						Európskej únie (ďalej len „Rada“) 
Spôsob financovania: 		            	Rada Európskej únie a Ministerstvo školstva, 
						vedy, výskumu a športu SR				
3. Rámcový program pobytu
29.septembra 2015
príchod delegácie a neformálne stretnutie s predstaviteľmi Holandska
03. septembra 2015
1.	Schválenie agendy
2.	Informácie luxemburského predsedníctva
3.	Informácie Európskej komisie
4.	Návrh záverov Rady a členských štátov EÚ revidujúcich uznesenie z roku 2011 ohľadne zastúpenia členských štátov EÚ v zakladacom výbore WADA a koordinácie pozícií EÚ a jej členských štátov pred zasadnutiami WADA - finalizácia
5.	Návrh záverov Rady o podpore motorických zručností, pohybových a športových aktivít detí - diskusia
6.	a)Návrh rozhodnutia Rady o podpise Dohovoru Rady Európy v mene Európskej únie o manipulácii športových súťaží, pokiaľ ide o záležitosti, ktoré nesúvisia s trestným právom hmotným a justičnou spoluprácou v trestných veciach

b)Návrh rozhodnutia Rady o podpise Dohovoru Rady Európy v mene Európskej únie o manipulácii športových súťaží, pokiaľ ide o záležitosti, ktoré súvisia s trestným právom hmotným a justičnou spoluprácou v trestných veciach
7.	Rôzne
Odchod delegácií

4. Všeobecné informácie k problematike
Na treťom zasadnutí pracovnej skupiny pre šport počas luxemburského predsedníctva (ďalej len „PRES“) boli podané stručné informácie z neformálneho stretnutia riaditeľov športu EÚ v Luxembursku. Európska komisia zriadila skupiny na vysokej úrovni na tému športovej diplomacie. Európska komisia poskytla prvé informácie z Európskeho týždňa športu, ktorý prebiehal v členských štátoch v druhej polovici septembra. Veľkú úlohu zohrali v propagácii tohto podujatia sociálne médiá a najmä internet (facebook, twitter). Komisia pripravuje hodnotenie podujatia, sústreďujúc sa na kvalitu a kvantitu športových podujatí a aktivít v rámci európskeho týždňa športu. Návrh hodnotiacej správy bude do konca októbra. Ďalej komisia poskytla prehľad o plánovaných rokovaniach expertných skupín do konca roka 2015. PRES ďalej pripomenulo, že mandát dvoch zástupcov EÚ v orgánoch WADA končí 31.12.2105 a preto je treba do 12.10. notifikovať kandidátov a písomne notifikáciu zaslať na Sekretariát  Rady EÚ.
Diskusia pokračovala k záverom Rady EÚ revidujúcich uznesenie Rady a členských štátov EÚ z roku 2011 ohľadne zastúpenia členských štátov EÚ v zakladacom výbore WADA a koordinácie pozícií EÚ a jej členských štátov pred zasadnutiami WADA. Zároveň prítomní pokračovali k predkladaní pripomienok a návrhov k návrhu záverov Rady o podpore motorických zručností, pohybových a športových aktivít detí. Pracovná skupina rokovala o návrhoch rozhodnutia Rady o podpise Dohovoru Rady Európy v mene Európskej únie o manipulácii športových súťaží. 
Na záver predstaviteľ Francúzska poskytol informácie v súvislosti so stretnutím ministrov športu v Paríži 23. októbra 2015 na tému udržateľnosti významných športových podujatí.

5. Stručné zhrnutie rokovania 
	Rokovanie pracovnej skupiny viedol p. Alexandre Husting, zástupca luxemburského predsedníctva. Predsedníctvo informovalo o neformálnom stretnutí riaditeľov športu EÚ, ktoré sa uskutočnilo 15.-16. septembra v Luxembursku a ktoré bolo venované duálnym kariéram v športe,  financovaniu športu na úrovni EÚ a sociálnej inklúzii v športe. 
	Európska komisia informovala o zriadení skupiny na vysokej úrovni na tému športovej diplomacie, čo je témou Slovenska počas jej predsedníctva v 2. polovici roku 2016. Druhá zriadená skupina na vysokej úrovni sa bude zaoberať témou amatérskeho športu, pričom obe skupiny majú po 15 členov. Prvé stretnutie skupín sú plánované na 8. októbra 2015. Európska komisia ďalej poskytla prehľad o plánovaných rokovaniach expertných skupín do konca roka 2015 a prehľad pripravovaných a plánovaných štúdií. Športové fórum počas holandského predsedníctva je naplánované na 9. a 10. marca 2016. Európska komisia informovala aj o programe Erasmus+. Výzva 2016 bude zverejnená v októbri, okrem iného bude môcť podporiť malé partnerstvá spolupráce v oblasti športu. Prvý Európsky týždeň športu bol oficiálne otvorený 7. septembra 2015. Hlavné podujatie sa konalo v Bruseli 9. septembra 2015 a má 10 ambasádorov, medzi nimi je aj slovenská strelkyňa Danka Barteková. Do Európskeho týždňa športu sa zapojilo 31 krajín, 30 partnerov a v rámci neho prebiehalo v druhej polovici septembra viac ako 2000 podujatí v jednotlivých členských krajinách. 
	K návrhu predmetných záverov Predsedníctvo navrhuje zachovať súčasný stav a pripomenulo, že  mandáty dvoch zástupcov EÚ v orgánoch WADA končí 31.12.2105. Do 12.10. je potrebné preto notifikovať sekretariátu Rady kandidátov na miesto experta na ministerskej úrovni a predstaviteľa nasledujúceho tria UK-EE-BG. Zástupca Belgicka indikoval záujem doterajšieho experta na ministerskej úrovni flámskeho ministra p. Muytersa znova kandidovať na post experta vo WADA a pokračovať v práci. 
	Prebehla diskusia k návrhu záverov Rady o podpore telesnej výchovy na školách, vrátane motorických zručností v ranom detstve, teraz už s pozmeneným názvom („Návrh záverov Rady o podpore motorických zručností, pohybových a športových aktivít detí“). Zmena názvu reflektuje názory niektorých zástupcov členských štátov, ktorí sa už minule vyjadrili, že dokument príliš „zasahuje“ do vzdelávacieho sektoru a presahuje vecnú pôsobnosť sektoru športu.  Navrhujú, aby sa dokument viacej sústredil na oblasť športu a jeho nástroje, ktorými sektor športu môže podporiť rozvíjanie motorických zručností detí, najmä v ranom veku. Niektoré členské štáty sú toho názoru, že odporúčania nemajú veľký dosah na športové politiky na národnej úrovni; podľa niektorých je text príliš dlhý. Predložené pripomienky a návrhy členských štátov predsedníctvo zapracuje do textu za účelom jeho vylepšenia a finalizácie. Finálny návrh dokumentu bude predložený ministrom na novembrovom zasadnutí Rady.
Právna služba Rady EÚ ozrejmila systém zvolenia právneho základu pre návrh Rady o podpise Dohovoru Rady Európy v mene Európskej únie o manipulácii športových súťaží, pokiaľ ide o záležitosti, ktoré nesúvisia/súvisia s trestným právom hmotným a justičnou spoluprácou v trestných veciach. Keďže právny základ je založený na dvoch legislatívnych dokumentoch v rámci EÚ kompetencií bolo nutné aj návrh rozhodnutia rozdeliť na dve časti – dve rozhodnutia Rady k schváleniu prijatia predmetného dohovoru. Jedno, ktoré súvisí a to druhé, ktoré nesúvisí s trestným právom hmotným a justičnou spoluprácou v trestných veciach. Samotný dohovor je zmiešanou zmluvou, keďže obsahuje kompetencie členských štátov, aj kompetencie EÚ. Niektoré z členských štátov dohovor podpísali, ďalšie sú v procese prípravy. V tejto súvislosti treba zdôrazniť, že dohovor je medzirezortnou záležitosťou a odporúčaná je súčinnosť viacerých rezortov; najmä rezortu, ktorý má v kompetencii oblasť športu s rezortmi vnútra, spravodlivosti, financií, ale aj zahraničných vecí.

6. Závery a odporúčané návrhy
Zasadnutie pracovnej skupiny počas luxemburského predsedníctva bolo venované diskusii k záverom Rady EÚ revidujúcich uznesenie Rady a členských štátov EÚ z roku 2011 ohľadne zastúpenia členských štátov EÚ v zakladacom výbore WADA a koordinácie pozícií EÚ a jej členských štátov pred zasadnutiami WADA. Očakáva sa, že bude zachovaný doterajší stav a kvantita reprezentácie EÚ, v rozsahu troch predstaviteľov EÚ, v zakladacom výbore WADA sa nebude meniť. Ohľadom návrhov záverov Rady o podpore motorických zručností, pohybových a športových aktivít detí boli predložené vecné a formálne pripomienky, ktoré PRES zapracuje do finálneho textu dokumentu. Pracovná skupina rokovala o návrhoch rozhodnutia Rady o podpise Dohovoru Rady Európy v mene Európskej únie o manipulácii športových súťaží.  Navyše, v tejto záležitosti si členské štáty pripravujú pôdu na podpis tohto dohovoru aj samostatne. Osemnásť členských štátov dohovor už podpísalo.

7. Prehľad prinesenej dokumentácie 
Rokovacie materiály sú uložené na sekcii štátnej starostlivosti o šport a mládež MŠVVaŠ SR. 

8. Osobitne vyhodnotený očakávaný prínos ZPC
SR ako členský štát EÚ sa priamo zúčastňuje rokovania a diskusie v pracovnej skupine pre šport v rámci agendy EÚ a má takto možnosť zapájať sa do tvorby materiálov pre oblasť športu na európskej úrovni. Pravidelná účasť na stretnutiach je okrem toho vhodnou prípravou na predsedníctvo SR v EÚ v druhom polroku 2016. 

9. Prenos zverejnenia výsledkov ZPC, prenos získaných informácií
Informácie o rokovaní boli postúpené v rámci sekcie štátnej starostlivosti o šport a mládež relevantným pracovníkom a zverejnené na webovom sídle MŠVVaŠ SR.

Súhlasím so zverejnením správy na internete.
Bratislava, 12. októbra 2015		

Vypracovala:
Mgr. Lýdia Babiaková 

Schválil: 
Ing. Ladislav Čambal
generálny riaditeľ sekcie štátnej starostlivosti o šport a mládež

Ing. Elena Malíková 
riaditeľka odboru vzdelávania a medzinárodnej spolupráce v športe